Notingema
Notingema (angļu: Nottingham, izrunā: /ˈnɒtɪŋəm/) ir lielpilsēta un unitārā pašvaldība Anglijā, Apvienotajā Karalistē, Notingemšīras grāfistes lielākā pilsēta un ceremoniālās grāfistes galvaspilsēta. Atrodas grāfistes dienvidrietumu daļā Trentas upes krastos 205 km no valsts galvaspilsētas Londonas. Notingema ir atpazīstama ar to, ka pēc leģendas tās apkārtnes mežos ir dzīvojis Robins Huds. Notingemas unitārā pašvaldība robežojas ziemeļos ar Ešfīldu, ziemeļaustrumos – ar Gedlingu, dienvidos – ar Rašklifu, bet rietumos – ar Brokstovu. Administratīvajās robežās pilsētā 328 tūkstoši iedzīvotāju. Kopā ar piepilsētām tā veido aglomerāciju ar 768 tūkstošiem iedzīvotāju, bet kopā ar netālo Dārbi tā veido metropoles areālu ar 1,6 miljoniem iedzīvotāju.